চকরিয়ায় বাড়ির চালা মেরামত করার জের ধরে প্রতিপক্ষের লোকজন এক  স্কুল শিক্ষকের বসত বাড়িতে হামলা ও লুটপাট চালিয়েছে। এ সময় বাধা দেয়ার চেষ্টা করায় দুর্বৃত্তদের হামলা ও ধারালো অস্ত্রের আঘাতে এসএসসি পরীক্ষার্থীসহ মা-মেয়ে গুরুতর আহত হয়েছে। ২১জুন সকালে পৌরসভার ২নং ওয়ার্ডের চিরিংঙ্গা হিন্দু পাড়া গ্রামে এ হামলার ঘটনা ঘটে। এঘটনায় ওই স্কুল শিক্ষক বাদি হয়ে ঘটনার রাতে থানায় ৬জনকে আসামী করে একটি এজাহার দায়ের করেছেন।    চকরিয়া পৌরসভার বিএন স্কুল এন্ড কলেজের শিক্ষক সন্তোষ কান্তি দাশ থানায় দায়ের করা এজাহারে জানান, তাদের বসতবাড়ির রান্নাঘরের একটি চালা বাতাসে স্থানচ্যুত হয়ে গেলে  ওই চালাটি ঠিক করতে যায় তার মা- বোনসহ কাজের লোক। এসময় পাশ্ববর্তী বাসিন্দা রাখাল কান্তি দেসহ প্রতিপক্ষের লোকজন হামলা চালিয়ে তার মা ছবি রাণী দাশ (৫০) ও বোন এসএসসি পরীক্ষার্থী মুন্নি রাণী দাশ (১৯) কে ধারালো অস্ত্রের আঘাতে গুরুতর জখম করে। তাদের বাচাঁতে গিয়ে সন্তোষ কান্তি দাশ (৩০) ও তার ভাই আশিতোষ দাশ (২৩) কমবেশি আহত হয়েছে। আহতদের মধ্যে মা ও বোনকে চকরিয়া সরকারী হাসপাতালে ও ভাই আশিতোষকে কক্সবাজার সদর হাসপাতালে ভর্তি করেছে।    সন্তোষ কান্তি দাশ আরো জানান, স্থানীয় সুনীল দাশের যোগসাজসে হামলাকারীরা তার  পরিবারের ওপর এঘটনা করে। ঘটনার সময় তার কাছ নগদ ১৫ হাজার ৩শ টাকা ও তার বোন শিপ্রা দাশের ২০ হাজার টাকা দামের একটি স্বর্ণের চেইন লুট করে নিয়ে যায়।